Predstavnici hrvatske U-17 reprezentacije plasirali su se u četvrtfinale Svjetskog prvenstva u kojem će igrati protiv mlade momčadi Malija. U odličnoj utakmici u čileanskom Concepcionu Mini Vatreni su s 2:0 svladali aktualnog viceprvaka Europe, reprezentaciju Njemačke.

Veliku utakmicu odigrali su hrvatski U-17 reprezentativci na Svjetskom prvenstvu koje se igra u Čileu. Iako su Nijemci imali svoje prilike, a sjajni hrvatski vratar Adrian Šemper je branio odlično, izabranici Darija Bašića odigrali su taktički jako dobru utakmicu i zasluženo svladali europske viceprvake za plasman u četvrtfinale.

Hrvatska se od samog početka odlično postavila na terenu, kontrolirala je igru, dok su se Nijemci orijentirali na kontranapade. Nakon nekoliko poluprigoda s obje strane, Josip Brekalo u 16. je opalio s ruba kaznenog prostora i pogodio vratnicu njemačkog gola.

Već u sljedećem napadu, Hrvatska je povela. Odlični Brekalo probio je lijevu stranu, nanizao dvojicu Nijemaca te centrirao na peterac gdje se najbolje snašao Nikola Moro i s pet metara poentirao za veliko vodstvo Hrvatske.

Hrvatska je u tim trenucima igrala jako dobro i bila je bliže drugom, nego Nijemci prvom pogotku. No, u posljednjih deset minuta poluvremena, mladi Nijemci su ipak pritisnuli i stvorili su nekoliko jako dobrih prigoda, ali je odlični Šemper bio na visini zadatka i omogućio Hrvatskoj da na odmor ode s minimalnom prednošću.

Obje momčadi nastavak utakmice otvorile su s dva opasna centaršuta na peterac. Hrvatska je početkom drugog dijela ponajviše prijetila preko brzih krila i driblera Brekala i Davora Lovrena, a Nijemci su u zaprijetili preko kapetana Felixa Passlacka koji je pobjegao hrvatskoj obrani ali je Šemper još jednom sjajnom intervencijom spasio hrvatska vrata.

Nijemci su u razmaku od dvije minute stvorili dvije odlične šanse. Prvo je Johannes Eggestein sam primio centaršut Vitalyja Janelta ali je s pet metara pucao preko gola, a potom je isti igrač izbio sam pred Šempera, no hrvatski je vratar pravovremenim istrčavanjem otklonio još jednu opasnost.

Nijemci su potom preuzeli kontrolu nad igrom, no Hrvatska, orijentirana na kontranapade, je bila puno opasniji protivnik. Veliku prigodu Hrvatska je propustila u 76. kada je Brekalo pronašao Nevena Đuraseka koji iz jako dobre prigode puca preko gola.

Nijemci su pritisnuli Hrvatsku u posljednjim minutama susreta i otvorili su puno prostora Mini Vatrenima za kontranapade. Nakon nekoliko neuspješnih pokušaja, Hrvatsti su ipak iskoristili jedan u trećoj minuti sudačke nadoknade i došli do drugog pogotka preko danas odličnog Lovrena.

Hrvatska će utakmicu četvrtfinala protiv Malija, koji je pobijedio Sjevernu Koreju s 3:0, igrati u nedjelju, 1. studenog, s početkom u 23 sata po hrvatskom vremenu.



